Pietarsaaren urheilu

Pietarsaari tunnetaan erityisesti jalkapallosta. Pietarsaaren uimahalli avattiin 1967. Pietarsaaren keskuskenttä eli yleisurheilu- ja jalkapallostadion avattiin vuonna 1971. Stadion toimii Ykkösessä pelaavan FF Jaron kotikenttänä. Vuonna 1987 Pietarsaareen rakennettussa tennishallissa on 4 tenniskenttää (joista 1 ulkokenttä), 3 sulkapallokenttää, sekä squash ja pöytätennis. Tellushalli on vuonna 1991 käyttöön otettu halli, jossa pelataan pääasiassa jalkapalloa ja yleisurheillaan. Kentän koko 100 m × 60 m. Hallissa on myös viisi juoksurataa sekä mahdollisuus heitto- ja hyppylajeille. Tellushallissa järjestetään urheilutapahtumien lisäksi messuja ja muita tapahtumia. Rettigin vanha teollisuushalli remontoitiin liikuntalaitokseksi 2016–2018. Liikuntalaitoksessa pelataan muun muassa salibandyä, futsalia, sulkapalloa ja pöytätennistä sekä pidetään voimistelutunteja. Masaholmintiellä Messukentän vieressä sijaitsee noin 300 m² skeittipuisto, joka sopii myös temppupotkulautailijoille ja BMX-pyöräilyyn. Puisto valmistui syyskuussa 2020.

 Yleisurheilu 
Pietarsaaren merkittävin yleisurheiluseura on IF Drott, joka luokitellaan toiseksi korkeimmalle tasolle yleisurheilun Ykkösliigaan. IF Drottilla oli vuonna 2024 yhteensä 133 luokkaurheilijaa.

 Palloilulajit 
 Jalkapallo 
Urheiluseura IF Drottilla oli aiemmin toimintaa jalkapallossa. 18. joulukuuta 1965 perustettu FF Jaro otti haltuunsa Drottin jalkapallojaoston, sekä sen junioritoiminnan.  FF Jaro pelaa Ykkösessä. Kaupungin toinen miesten kansallisissa sarjoissa edustettu jalkapallojoukkue on JBK (Jakobstads Bollklubb), joka pelaa Kakkosessa. Kauden 1993 päätteeksi Jaron naisjoukkue nousi mestaruussarjaan. Resurssit eivät kuitenkaan riittäneet sekä naisten että miesten joukkueeseen pääsarjassa. Tämän seurauksena perustettiin FC United. FC United on voittanut Suomen mestaruuden vuosina 2002, sekä 2004.

Pietarsaaren uuden jalkapallostadionin rakentaminen alkaa vuonna 2024 nykyisen Keskuskentän kupeeseen Länsikentälle. Stadionista tulee brittityylinen neljän katsomon kokonaisuus, jonka kokonaiskapasiteetti on 3000 katsojaa. Hankkeen budjetti on 4,5 miljoonaa euroa.

 Vesiurheilu 
 Purjehdus 
Purjehdusurheilu on yksi vanhimpia urheiluperinteitä, jonka juuret juontavat Suomessa 1800-luvun puoliväliin. Vuonna 189 perustettu Segelsällskapet i Jakobstad on Suomen 13. vanhin pursiseura.

 Talviurheilu 
 Hiihto 
Pietarsaaren merkittävin hiihtoseura on I-luokkaan luokiteltava IF Brahe. IF Brahe on erikoistunut pääasiassa nuoriso- ja kilpa-urheilutoimintaan. Kilpa-urheilun saralla on toiminut myös II-luokkaan luokiteltava Ski Team Mäenpää. Lisäksi Pietarsaaressa toimii myös harrasteseurana II-luokkaan luokiteltava Pietarsaaren Hiihtäjät.

 Jääkiekko 
Pietarsaaressa ei ole pelattu jääkiekkoa pääsarjatasolla. Pietarsaaren menestynein jääkiekkoseura on Centers. Centers toimi vuosina 1961–1992 ja jälleen vuodesta 2020 lähtien. Nykyisin Centers pelaa II-divisioonassa. 

Kolmanneksi korkeimmalla sarjatasolla on pelannut yhdeksän kauden ajan vuosina 1992–2002 toiminut Jeppis Hockey. Toinen II-divisioonassa pelaava joukkue on 2019 perustettu Highsticks HT.

 Tarkkuuslajit 
 Golf 
Pietarsaaren 18-reikäinen golfkenttä sijaitsee Pirilön kaupungiosassa. Kenttä valmistui 2004, ja sen on suunnitellut ruotsalainen Björn Eriksson.

 Lähteet 

*